b'\n_START_ARTICLE_\nVakcina\n_START_SECTION_\nVakcinos pasaulyje\n_START_PARAGRAPH_\nVakcinacijos u\xc5\xbeuomazg\xc5\xb3 b\xc5\xabta jau ir senov\xc4\x97s Indijoje bei Kinijoje, v\xc4\x97liau j\xc4\x85 bandyta taikyti \xc4\xafvairiose \xc5\xa1alyse. 1796\xc2\xa0m. Edward Jenner, \xc5\xa1iuolaikin\xc4\x97s imunoprofilaktikos pradininkas, atliko karvi\xc5\xb3 raup\xc5\xb3 \xc4\xafskiepijimo eksperiment\xc4\x85 ir s\xc4\x97kmingai paskiepijo berniuk\xc4\x85. 1881\xc2\xa0m. Luji Pasteras i\xc5\xa1k\xc4\x97l\xc4\x97 skiep\xc5\xb3 nuo pasiutlig\xc4\x97s klausim\xc4\x85, o po ketveri\xc5\xb3 met\xc5\xb3 \xc5\xa1iais skiepais buvo paskiepytas pirmas \xc5\xbemogus._NEWLINE_XIX a. prad\xc5\xbeioje Lotyn\xc5\xb3 Amerikoje imtos taikyti platesnio masto skiepijimo programos. XX a. viduryje prad\xc4\x97ta skiepyti kombinuotas vakcinas. 1956\xc2\xa0m. surengta globalin\xc4\x97 raup\xc5\xb3 likvidavimo programa, o 1974\xc2\xa0m. imta vykdyti I\xc5\xa1pl\xc4\x97stin\xc4\x99 imunizavimo program\xc4\x85, v\xc4\x97liau virtusi\xc4\x85 Globaline skiepijimo programa._NEWLINE_1986\xc2\xa0m. paskelbtas pirmasis \xe2\x80\x9eImunizavimo politikos\xe2\x80\x9c dokumentas, kuriuo, kurdamos imunizavimo programas, r\xc4\x97m\xc4\x97si daugelis pasaulio \xc5\xa1ali\xc5\xb3. Dokumentas buvo daug kart\xc5\xb3 tobulintas ir papildytas. 1988\xc2\xa0m. i\xc5\xa1keltas tikslas iki 2000-\xc5\xb3j\xc5\xb3 i\xc5\xa1naikinti poliomielit\xc4\x85. Nors jis nebuvo pasiektas, iki visi\xc5\xa1ko poliomielito i\xc5\xa1naikinimo liko labai nedaug._NEWLINE_2000\xc2\xa0m. \xc4\xafsteigtas Globalinis Vakcin\xc5\xb3 ir Imunizacijos aljansas.\n_START_SECTION_\nVakcinacijos istorija Lietuvoje\n_START_PARAGRAPH_\nPraktin\xc4\x97s vakcinacijos pradininku Lietuvoje laikomas \xc5\xa0iauliuose dirb\xc4\x99s A. J. Bernardas. 1768\xc2\xa0m. Lietuvos medicinos daktaras B\xc4\x97kleris prad\xc4\x97jo profilakti\xc5\xa1kai skiepyti \xc5\xbemones karvi\xc5\xb3 raupais._NEWLINE_1808\xc2\xa0m. Vilniaus universiteto profesoriaus Jozefo Franko iniciatyva sostin\xc4\x97je \xc4\xafkurtas Vakcinacijos institutas. Tai buvo pirmasis toks institutas Ryt\xc5\xb3 Europoje ir vienas pirm\xc5\xb3j\xc5\xb3 senajame \xc5\xbeemyne. Vis daugiau garsi\xc5\xb3 \xc5\xbemoni\xc5\xb3 \xc4\x97m\xc4\x97 propaguoti vakcinacij\xc4\x85, daugiausiai d\xc4\x97mesio susilauk\xc4\x97 vakcinos nuo raup\xc5\xb3._NEWLINE_1897\xc2\xa0m. Vilniuje atidaryta Pastero stotis. Joje buvo gaminamos kelios pasiutlig\xc4\x97s vakcinos, kurios u\xc5\xbe mokest\xc4\xaf buvo prieinamos ne tik Lietuvos, bet ir Baltarusijos bei Latvijos gyventojams._NEWLINE_1936\xc2\xa0m., pra\xc4\x97jus vos \xc5\xa1e\xc5\xa1eriems metams po to, kai skiepas nuo raup\xc5\xb3 tapo privalomas, u\xc5\xbefiksuotas paskutinis raup\xc5\xb3 atvejis Lietuvoje._NEWLINE_Po Antrojo pasaulinio karo buvo sukurta centralizuota profilaktini\xc5\xb3 skiepijim\xc5\xb3 apskaitos sistema; imta visuotinai skiepyti vaikus nuo difterijos, kokliu\xc5\xa1o, stabo, o imunoprofilaktin\xc4\x97s temos \xc4\xaftrauktos \xc4\xaf infekcini\xc5\xb3 lig\xc5\xb3 ir epidemiologijos kurs\xc4\x85._NEWLINE_Atk\xc5\xabrus nepriklausomyb\xc4\x99, buvo siekiama pasivyti tarptautinius vakcinacijos standartus, imta kurti nacionalin\xc4\x99 imunoprofilaktikos sistem\xc4\x85. 1991\xc2\xa0m. \xc4\xaesteigtas Respublikinis imunoprofilaktikos centras, v\xc4\x97liau tap\xc4\x99s U\xc5\xbekre\xc4\x8diam\xc5\xb3j\xc5\xb3 lig\xc5\xb3 profilaktikos ir kontrol\xc4\x97s centro padaliniu. 1992\xc2\xa0m. Patvirtinta pirmoji \xc5\xa1alyje nacionalin\xc4\x97 imunoprofilaktikos programa. Programa veiklos krypt\xc4\xaf numat\xc4\x97 penkeriems metams. Pirmojo programos etapo metu buvo s\xc4\x97kmingai \xc4\xafvertinta tuometin\xc4\x97 imunoprofilaktikos sistema, kuriamas naujas skiep\xc5\xb3 kalendorius, diegiamos tarptautinius standartus atitinkan\xc4\x8dios vakcinos._NEWLINE_1998\xc2\xa0m. patvirtinta nauja Nacionalin\xc4\x97 imunoprofilaktikos programa, kuri dabar yra reguliariai atnaujinama.\n_START_SECTION_\nVakcinacijos vert\xc4\x97\n_START_PARAGRAPH_\nVakcinacija ne\xc5\xa1a ne tik finansin\xc4\x99, bet ir moralin\xc4\x99 vert\xc4\x99, skiepijimas yra siejamas su geresne sveikata ir gyvenimo kokybe. Vakcinacija yra paplitusi visame pasaulyje: ji leid\xc5\xbeia u\xc5\xbekirsti keli\xc4\x85 ligai, u\xc5\xbeuot gyd\xc5\xbeius jau susirgus\xc4\xaf \xc5\xbemog\xc5\xb3. Vakcinos kasmet i\xc5\xa1gelb\xc4\x97ja daugyb\xc4\x99 \xc5\xbemoni\xc5\xb3 gyvybi\xc5\xb3. Be to, pasiskiepijus did\xc5\xbeiajai visuomen\xc4\x97s daliai, susidaro visuomen\xc4\x97s imunitetas, ir taip apsaugomi net ir nesiskiepij\xc4\x99 jos nariai. Taip pat vakcinacija yra vienas i\xc5\xa1 b\xc5\xabd\xc5\xb3 pasiekti Jungtini\xc5\xb3 Taut\xc5\xb3 Vaiko teisi\xc5\xb3 konvencijos nuostat\xc4\x85, teigian\xc4\x8di\xc4\x85, jog vaikas turi teis\xc4\x99 \xc4\xaf geriausi\xc4\x85 sveikatos pagalb\xc4\x85._NEWLINE_Vakcinos l\xc4\x97m\xc4\x97, kad pasaulyje ir Lietuvoje i\xc5\xa1nyko raupai, baigia i\xc5\xa1nykti poliomielitas, spar\xc4\x8diai judama tym\xc5\xb3 ir raudonuk\xc4\x97s i\xc5\xa1naikinimo link. \xc4\x96mus vakcinomis valdyti tokias ligas kaip stablig\xc4\x97, difterija, kokliu\xc5\xa1as, \xc5\xbeenkliai suma\xc5\xbe\xc4\x97jo naujagimi\xc5\xb3 sergamumas \xc5\xa1iomis ligomis._NEWLINE_Vakcinoms keliami dideli reikalavimai\xc2\xa0\xe2\x80\x93 itin kruop\xc5\xa1\xc4\x8diai tikrinama j\xc5\xb3 kokyb\xc4\x97, saugumo standartai, sekama gamybos ir tiekimo tvarka, stebimi nepageidaujami rei\xc5\xa1kiniai.\n_START_SECTION_\nSud\xc4\x97tis\n_START_PARAGRAPH_\nVakcin\xc4\x85 sudaro:_NEWLINE_ antigenai (lig\xc5\xb3 suk\xc4\x97l\xc4\x97jai ar j\xc5\xb3 dalys)\xc2\xa0\xe2\x80\x93 pagrindin\xc4\x97 veiklioji vakcinos dalis. Nors kai kurios vakcinos turi tik vien\xc4\x85 aktyv\xc5\xb3 antigen\xc4\x85, yra vakcin\xc5\xb3 su keliais antigenais._NEWLINE_ adjuvantai (med\xc5\xbeiagos, sustiprinan\xc4\x8dios antigen\xc5\xb3 imunogeni\xc5\xa1kum\xc4\x85, t. y., geb\xc4\x97jim\xc4\x85 sukelti imunin\xc4\xaf atsak\xc4\x85). Nat\xc5\xabrali infekcija da\xc5\xbeniausiai sukelia \xc5\xbemogaus l\xc4\x85steli\xc5\xb3 \xc5\xbe\xc5\xabt\xc4\xaf, i\xc5\xa1 kuri\xc5\xb3 atsipalaiduoja biologi\xc5\xa1kai aktyvios med\xc5\xbeiagos, sukelian\xc4\x8dios aplinkini\xc5\xb3 audini\xc5\xb3 u\xc5\xbedegim\xc4\x85. Jos yra tarsi greitosios pagalbos \xc5\xa1vytur\xc4\x97liai, rodantys \xc5\xbemogaus imunin\xc4\x97s sistemos l\xc4\x85stel\xc4\x97ms kur vyksta \xe2\x80\x9einvazija\xe2\x80\x9c. Be u\xc5\xbedegimo nedidelis kiekis susilpnint\xc5\xb3 ar suskaldyt\xc5\xb3 mikroorganizm\xc5\xb3 nesugeba sukelti atsako. Tod\xc4\x97l, imituojant nat\xc5\xabral\xc5\xb3 proces\xc4\x85, naudojami adjutantai\xc2\xa0\xe2\x80\x93 med\xc5\xbeiagos, sukelian\xc4\x8dios nedidelio laipsnio audini\xc5\xb3 u\xc5\xbedegim\xc4\x85 injekcijos vietoje._NEWLINE_ konservantai (stabilizuoja preparato komponentus)\xc2\xa0\xe2\x80\x93 etileno glikolis, fenoksietanolis._NEWLINE_ dezinfektantai (turintys u\xc5\xbetikrinti vakcin\xc5\xb3 sterilum\xc4\x85)\xc2\xa0\xe2\x80\x93 timerosalis (etilgyvsidabrio druska), fenolis, benzetonijaus chloridas, metilparabenzoatas. Timerosalis \xc5\xa1iuo metu nenaudojamas daugiau d\xc4\x97l neigiamo visuomen\xc4\x97s po\xc5\xbei\xc5\xabrio \xc4\xaf j\xc4\xaf, nei d\xc4\x97l galimos \xc5\xbealos (etilgyvsidabris, skirtingai nei metilgyvsidabris, organizme nesikaupia)._NEWLINE_ kitos chemin\xc4\x97s med\xc5\xbeiagos, bakterij\xc5\xb3 terpi\xc5\xb3 p\xc4\x97dsakai, lik\xc4\x99 po gamybos proceso._NEWLINE_ Tirpiklis\xc2\xa0\xe2\x80\x93 daugiausia injekcinis vanduo arba fiziologinis tirpalas.\n_START_SECTION_\nKombinuotos vakcinos\n_START_PARAGRAPH_\nNaudojant kombinuotas vakcinas, vienu skiepu \xc4\xafskiepijamos kelios vakcinos. Jas naudojant, suma\xc5\xbeinamas reikaling\xc5\xb3 injekcij\xc5\xb3 skai\xc4\x8dius. Kombinuotose vakcinose \xc4\xaf vien\xc4\x85 vakcinos doz\xc4\x99 \xc4\xafdedama keli\xc5\xb3 infekcijos suk\xc4\x97l\xc4\x97j\xc5\xb3 antigen\xc5\xb3. Kadangi gaunamas kokybi\xc5\xa1kai kitas vaistas, atskir\xc5\xb3 vakcin\xc5\xb3 tyrimai kombinuotoms vakcinoms negalioja, b\xc5\xabtina atlikti visus ikiklinikinius ir klinikinius tyrimus kaip ir registruojant bet kur\xc4\xaf nauj\xc4\x85 vaist\xc4\x85. D\xc4\x97l \xc5\xa1ios prie\xc5\xbeasties kombinuotos vakcinos kainuoja da\xc5\xbeniausiai brangiau, nei analogi\xc5\xa1k\xc5\xb3 atskir\xc5\xb3 vakcin\xc5\xb3 kain\xc5\xb3 suma.\n_START_SECTION_\nVeikimas\n_START_PARAGRAPH_\nVakcinose naudojami mikroorganizmai arba j\xc5\xb3 dalys yra vadinami antigenais. J\xc5\xb3 baltym\xc5\xb3 sandara skiriasi nuo \xc5\xbemogaus, tod\xc4\x97l imunin\xc4\x97 sistema juos atpa\xc5\xbe\xc4\xafsta, sukeldama imunin\xc4\xaf atsak\xc4\x85 bei suformuodama imunitet\xc4\x85 suk\xc4\x97l\xc4\x97jui, t. y. atsparum\xc4\x85. Tam, kad imunin\xc4\x97s sistemos elementai gal\xc4\x97t\xc5\xb3 atpa\xc5\xbeinti antigen\xc4\x85, turi vykti u\xc5\xbedegimin\xc4\x97 reakcija antigeno patekimo vietoje. U\xc5\xbedegimo vietoje esan\xc4\x8dios biologi\xc5\xa1kai aktyvios med\xc5\xbeiagos skatina antigen\xc4\x85 prezentuojan\xc4\x8di\xc5\xb3 l\xc4\x85steli\xc5\xb3 chemotaks\xc4\xaf, t. y., jud\xc4\x97jim\xc4\x85 ir koncentracij\xc4\x85 antigeno patekimo vietoje. \xc5\xa0ios l\xc4\x85stel\xc4\x97s \xe2\x80\x9esuvalgo\xe2\x80\x9c antigen\xc4\x85, jo dalis \xe2\x80\x9eparodo\xe2\x80\x9c savo pavir\xc5\xa1iuje ir nukeliauja \xc4\xaf limfmazgius. Limfmazgiuose esan\xc4\x8dioms b lat\xc4\x99l\xc4\x97ms antigen\xc4\x85 prezentuojan\xc4\x8dios l\xc4\x85stel\xc4\x97s perduoda informacij\xc4\x85 apie antigen\xc4\x85. B l\xc4\x85stel\xc4\x97s pradeda daugintis ir dalintis \xc4\xaf dviej\xc5\xb3 tip\xc5\xb3 l\xc4\x85steles: antik\xc5\xabnus gaminan\xc4\x8dias ir atminties l\xc4\x85steles. Atminties l\xc4\x85stel\xc4\x97s tarnauja kaip rezervas, kuris antr\xc4\x85 kart\xc4\x85 \xe2\x80\x9esusitik\xc4\x99s\xe2\x80\x9c antigen\xc4\x85 prad\xc4\x97s gaminti antik\xc5\xabnus ir taip u\xc5\xbetikrins savalaik\xc4\xaf ir pakankam\xc4\x85 j\xc5\xb3 kiek\xc4\xaf, kad nugal\xc4\x97t\xc5\xb3 infekcij\xc4\x85. Antik\xc5\xabnus gaminan\xc4\x8dios l\xc4\x85stel\xc4\x97s u\xc5\xbetikrina antik\xc5\xabn\xc5\xb3, kurie atitinka antigen\xc4\x85 t. y. sugeba su juo jungtis (specifi\xc5\xa1kumas) gamyb\xc4\x85. Specifi\xc5\xa1ki antigenui antik\xc5\xabnai jungiasi su \xc4\xaf organizm\xc4\x85 patekusiu infekcijos suk\xc4\x97l\xc4\x97ju, prie\xc5\xa1 kur\xc4\xaf jie buvo pagaminti ir taip padeda j\xc4\xaf neutralizuoti. Jei infekcijos suk\xc4\x97l\xc4\x97jas yra virusas, antik\xc5\xabnai jungiasi prie jo ir neleid\xc5\xbeia pastar\xc4\x85jam patekti ir u\xc5\xbekr\xc4\x97sti l\xc4\x85steli\xc5\xb3. Jei tai bakterija\xc2\xa0\xe2\x80\x93 antik\xc5\xabnai \xe2\x80\x9epa\xc5\xbeenklina\xe2\x80\x9c j\xc4\x85 ir taip sudaro s\xc4\x85lygas kitoms imunin\xc4\x97s sistemos l\xc4\x85stel\xc4\x97ms\xc2\xa0\xe2\x80\x93 makrofagams, T limfocitams bakterij\xc4\x85 sunaikinti._NEWLINE_Vakcinos antigenas tur\xc4\x97t\xc5\xb3 sukelti imunin\xc4\xaf atsak\xc4\x85, pana\xc5\xa1\xc5\xb3 \xc4\xaf tikr\xc4\x85 (nat\xc5\xabral\xc5\xb3) ligos suk\xc4\x97l\xc4\x97j\xc4\x85.\n_START_SECTION_\nSkiepijimas\n_START_PARAGRAPH_\nSkiepijant stengiamasi u\xc5\xbetikrinti, jog skiepijamas vaikas yra sveikas. \xc4\xaerodyta, kad konkre\xc4\x8diais atvejais net ir negaluojan\xc4\x8dius vaikus tikslinga skiepyti, nesukeliant jokios gr\xc4\x97sm\xc4\x97s j\xc5\xb3 saugumui. Ruo\xc5\xa1iantis skiepyti vaik\xc4\x85, patartina namie tur\xc4\x97ti paracetamolio, kelet\xc4\x85 dien\xc5\xb3 po skiepo vakarais matuoti paskiepytojo temperat\xc5\xabr\xc4\x85._NEWLINE_Norint u\xc5\xbetikrinti, kad skiepijimas praeit\xc5\xb3 kuo \xc4\xafmanoma skland\xc5\xbeiau, reik\xc4\x97t\xc5\xb3 \xc4\xafsitikinti, jog:_NEWLINE_vakcinos flakonai yra pa\xc5\xbeym\xc4\x97ti standartin\xc4\x97mis etiket\xc4\x97mis ir n\xc4\x97ra pa\xc5\xbeeisti;_NEWLINE_prie saus\xc5\xb3 vakcin\xc5\xb3 yra prid\xc4\x97tas skiediklis;_NEWLINE_vakcin\xc5\xb3 galiojimo laikas n\xc4\x97ra pasibaig\xc4\x99s;_NEWLINE_vakcinose n\xc4\x97ra drumzli\xc5\xb3, nei\xc5\xa1tirpusi\xc5\xb3 daleli\xc5\xb3._NEWLINE_Prie\xc5\xa1 skiepijant vaik\xc4\x85, der\xc4\x97t\xc5\xb3 \xc4\xafvertinti galimas kontraindikacijas ir taip apsisaugoti nuo nepageidaujam\xc5\xb3 pa\xc5\xa1alini\xc5\xb3 poveiki\xc5\xb3. Prie\xc5\xa1 skiepijant reik\xc4\x97t\xc5\xb3 atkreipti d\xc4\x97mes\xc4\xaf \xc4\xaf tai, kaip suplanuot\xc4\x85 skiepijimo dien\xc4\x85 jau\xc4\x8diasi vaikas, ar jis n\xc4\x97ra alergi\xc5\xa1kas maistui, vaistams, ar paskutiniai skiepai tur\xc4\x97jo kokios nors neigiamos \xc4\xaftakos vaikui, ar vaikas arba nami\xc5\xa1kiai serga imunin\xc4\x97s sistemos ligomis, ar vaikas paskutiniu metu yra gav\xc4\x99s imunoglobin\xc5\xb3 arba kraujo preparat\xc5\xb3.\n_START_SECTION_\nSkiepijimo technika\n_START_PARAGRAPH_\nVakcinas galima \xc4\xafskiepyti per burn\xc4\x85 arba injekcijomis. Neretai vieno vizito metu i\xc5\xa1kart yra skiepijamos kelios vakcinos. Tokiu atveju da\xc5\xbeniausiai skiepijama \xc4\xaf abiej\xc5\xb3 pusi\xc5\xb3 gal\xc5\xabnes; jei tai d\xc4\x97l koki\xc5\xb3 nors prie\xc5\xbeas\xc4\x8di\xc5\xb3 ne\xc4\xafmanoma, tarp skiepijam\xc5\xb3 viet\xc5\xb3 turi b\xc5\xabti paliktas ma\xc5\xbeiausiai trij\xc5\xb3 centimetr\xc5\xb3 atstumas. Viename \xc5\xa1virk\xc5\xa1te negalima sumai\xc5\xa1yti keli\xc5\xb3 tuo pat metu skiepijam\xc5\xb3 vakcin\xc5\xb3, nebent taip nurod\xc4\x99s gamintojas. Skirtingos vakcinos turi b\xc5\xabti skiepijamos skirtingais \xc5\xa1virk\xc5\xa1tais \xc4\xaf skirtingas k\xc5\xabno vietas._NEWLINE_Skiepyti \xc4\xaf skirtingas k\xc5\xabno vietas itin rekomenduojama, jei kurioje nors i\xc5\xa1 skiepijam\xc5\xb3 vakcin\xc5\xb3 yra nel\xc4\x85stelinio kokliu\xc5\xa1o komponentas. Jei skiepijamos kelios gyvosios vakcinos\xc2\xa0\xe2\x80\x93 tai reikia atlikti t\xc4\x85 pa\xc4\x8di\xc4\x85 dien\xc4\x85 arba po lygiai keturi\xc5\xb3 savai\xc4\x8di\xc5\xb3. Svarbu laikytis rekomenduotin\xc5\xb3 interval\xc5\xb3 tarp tos pa\xc4\x8dios vakcinos dozi\xc5\xb3. Nors ilgesnis intervalas netur\xc4\x97t\xc5\xb3 suma\xc5\xbeinti vakcinos efektyvumo, trumpesnis intervalas gali tur\xc4\x97ti tam \xc4\xaftakos._NEWLINE_Reikaling\xc5\xb3 dozi\xc5\xb3 skai\xc4\x8dius priklauso nuo konkre\xc4\x8dios vakcinos. Da\xc5\xbeniausiai skiepijant gyv\xc4\x85j\xc4\x85 atentuot\xc4\x85 vakcin\xc4\x85 u\xc5\xbetenka vienos doz\xc4\x97s, o skiepijant inaktyvint\xc4\x85, negyv\xc4\x85j\xc4\x85 vakcin\xc4\x85 gali prireikti ir keli\xc5\xb3. Atlikus teising\xc4\x85 skiepijimo proced\xc5\xabr\xc4\x85, skiepo vietoje atsiranda odos pakilimas.\n_START_SECTION_\nPovakcininiai rei\xc5\xa1kiniai\n_START_PARAGRAPH_\nPovakcininiai rei\xc5\xa1kiniai yra stebimi, vertinami ir registruojami. Kaip tai atliekama\xc2\xa0\xe2\x80\x93 priklauso nuo \xc5\xa1alies, ta\xc4\x8diau veiksmingiausiomis pripa\xc5\xbe\xc4\xafstamos kompiuterizuotos aktyvaus steb\xc4\x97jimo sistemos. Lietuvoje taikoma praktika, jog gydytojai, pasteb\xc4\x97j\xc4\x99 \xc5\xbeymi\xc5\xb3 povakcinini\xc5\xb3 rei\xc5\xa1kini\xc5\xb3, privalo apie tai prane\xc5\xa1ti U\xc5\xbekre\xc4\x8diam\xc5\xb3j\xc5\xb3 lig\xc5\xb3 profilaktikos ir kontrol\xc4\x97s centrui.\n_START_SECTION_\nEfektyvumas ir saugumas\n_START_PARAGRAPH_\nVakcin\xc5\xb3 gamyba\xc2\xa0\xe2\x80\x93 ilgas, de\xc5\xa1imtme\xc4\x8dius trunkantis procesas, \xc4\xaf kur\xc4\xaf investuojama daug laiko, finansini\xc5\xb3, technologini\xc5\xb3 ir intelektini\xc5\xb3 resurs\xc5\xb3. Gaminant vakcinas, skiriama daug d\xc4\x97mesio u\xc5\xbetikrinti j\xc5\xb3 saugumui ir kokybei: prie\xc5\xa1 u\xc5\xberegistruojant ir u\xc5\xberegistravus vakcinas, atliekami klinikiniai tyrimai, vykdoma vakcin\xc5\xb3 saugumo ir veiksmingumo prie\xc5\xbei\xc5\xabra, vakcinos turi atitikti grie\xc5\xbetus nacionalinius ir tarptautinius reikalavimus. Vakcin\xc5\xb3 saugum\xc4\x85 taip pat padeda u\xc5\xbetikrinti valstybin\xc4\x97s ir tarptautin\xc4\x97s vakcin\xc5\xb3 saugumo prie\xc5\xbei\xc5\xabros sistemos. Joks gamintojas negali pardavin\xc4\x97ti skiep\xc5\xb3, negav\xc4\x99s tam leidimo (licenzijos). Leidimus vaist\xc5\xb3 ir vakcin\xc5\xb3 naudojimui \xc5\xbemon\xc4\x97ms i\xc5\xa1duoda valstybin\xc4\x97s vaist\xc5\xb3 kontrol\xc4\x97s institucijos. Lietuvoje tai daro Valstybin\xc4\x97 vaist\xc5\xb3 kontrol\xc4\x97s tarnyba prie Sveikatos apsaugos ministerijos (VVKT). Europos komisija grie\xc5\xbetai reglamentuoja vaist\xc5\xb3 registracijos proced\xc5\xabras. Vaistai gali b\xc5\xabti registruojami centralizuotu b\xc5\xabdu\xc2\xa0\xe2\x80\x93 tokiu atveju licenzij\xc4\x85 suteikia arba ne Europos vaist\xc5\xb3 agent\xc5\xabra (b\xc5\xabstin\xc4\x97 Londone) arba Lietuvoje\xc2\xa0\xe2\x80\x93 VVKT. \xc5\xa0iuo metu susiklos\xc4\x8diusi praktika, kai beveik visi nauji vaistai registruojami (suteikiama licenzija naudoti \xc5\xbemon\xc4\x97ms) Europos vaist\xc5\xb3 agent\xc5\xabros. Pagal teis\xc4\x97s akt\xc5\xb3 reikalavimus vaisto gamintojas privalo pateikti vaisto registracijos byl\xc4\x85 pagal nustatyt\xc4\x85 form\xc4\x85, kurioje turi b\xc5\xabti pateikti ikiklinikini\xc5\xb3, klinikini\xc5\xb3, vaisto saugumo bei gamyklos gamybos proceso pagal GMP (geros gamybos praktik\xc4\x85) tyrim\xc5\xb3 ir proces\xc5\xb3 duomenys. Byl\xc4\x85 vertina nepriklausomi ekspertai ir speciali komisija, CHMP (Committee for Medicinal Products for Human Use). Jie nustato naudos\xc2\xa0\xe2\x80\x93 \xc5\xbealos santyk\xc4\xaf. Jei nauda didesn\xc4\x97 u\xc5\xbe galim\xc4\x85 \xc5\xbeal\xc4\x85 ir saugumo profilis atitinka standartus (vaistas saugus naudoti)\xc2\xa0\xe2\x80\x93 komisija skelbia sutikim\xc4\x85 i\xc5\xa1duoti licenzij\xc4\x85. Jei nutariama, jog tr\xc5\xabksta duomen\xc5\xb3 arba vaistas nesaugus\xc2\xa0\xe2\x80\x93 komisija arba nurodo pateikti tr\xc5\xabkstamus duomenis, arba neleid\xc5\xbeia registruoti._NEWLINE_Apie vakcin\xc5\xb3 efektyvum\xc4\x85 galima spr\xc4\x99sti keliais b\xc5\xabdais. Vienas i\xc5\xa1 j\xc5\xb3\xc2\xa0\xe2\x80\x93 pasitelkus \xc5\xa1alies sergamumo statistik\xc4\x85 suskai\xc4\x8diuoti, kiek sirgusi\xc5\xb3 \xc5\xbemoni\xc5\xb3 prie\xc5\xa1 tai buvo paskiepyti. Da\xc5\xbeniausiai paai\xc5\xa1k\xc4\x97ja, kad sergamumo atvej\xc5\xb3 tarp paskiepyt\xc5\xb3 \xc5\xbemoni\xc5\xb3 n\xc4\x97ra daug, o did\xc5\xbeioji dauguma sirgusi\xc5\xb3 asmen\xc5\xb3 buvo nepaskiepyti arba paskiepyti nepilnai. Kitaip tariant, turi b\xc5\xabti atliekamas epidemiologinis, t. y., ligos paplitimo, tyrimas, kad b\xc5\xabt\xc5\xb3 galima nustatyti, kaip da\xc5\xbenai ta liga pasitaiko tiriamoje populiacijoje (kokia ligos na\xc5\xa1ta). Toliau tiriamieji suskirstomi \xc4\xaf dvi grupes\xc2\xa0\xe2\x80\x93 paskiepyt\xc5\xb3j\xc5\xb3 ir ne, ir lyginama, kaip sergama tiriama liga paskiepytoje ir neskiepytoje grup\xc4\x97je ir su bendru sergamumu. Jei paskiepytoje grup\xc4\x97je i\xc5\xa1 100 serga 5, vadinasi, vakcinos efektyvumas yra 95%. Tuo tarpu neskiepytoje grup\xc4\x97je sergamumas turi statisti\xc5\xa1kai nesiskirti nuo bendro populiacijos sergamumo. Pagal klinikini\xc5\xb3 tyrim\xc5\xb3 atlikimo reikalavimus vis\xc5\xb3 tyrim\xc5\xb3 su tiriamu vaistu metu renkama informacija apie \xc4\xaftariamas nepageidaujamas reakcijas \xc4\xaf vaist\xc4\x85, t. y., vykdomas vaisto saugumo monitoringas. Vakcinos nuo kit\xc5\xb3 vaist\xc5\xb3 klinikini\xc5\xb3 tyrim\xc5\xb3 skiriasi tuo, kad, norint gauti statisti\xc5\xa1kai patikimus duomenis, b\xc5\xabtina tur\xc4\x97ti i\xc5\xa1skirtinai dideles tiriam\xc5\xb3j\xc5\xb3 imtis\xc2\xa0\xe2\x80\x93 kalba eina ne apie kelis \xc5\xa1imtus kaip kit\xc5\xb3 vaist\xc5\xb3 tyrimuose, bet apie t\xc5\xabkstan\xc4\x8dius ir de\xc5\xa1imtis t\xc5\xabkstan\xc4\x8di\xc5\xb3. Tod\xc4\x97l vakcin\xc5\xb3 k\xc5\xabrimas yra labai brangus procesas. Vakcin\xc5\xb3 k\xc5\xabrimas ir klinikiniai tyrimai iki registracijos trunka vidutini\xc5\xa1kai apie 10 met\xc5\xb3. Patentai intelektinei nuosavybei \xc4\xaf vakcin\xc4\x85 galioja apie 15 met\xc5\xb3. Patentai i\xc5\xa1duodami dar vakcin\xc5\xb3 k\xc5\xabrimo prad\xc5\xbeioje, da\xc5\xbeniausiai, kaip pasitvirtina vakcinos k\xc5\xabrimo koncepcija, t. y., kai pirminis klinikinis tyrimas parodo, kad vakcina veikia kaip numatyta. Taigi, nuo leidimo pardavin\xc4\x97ti iki patento pabaigos lieka vidutini\xc5\xa1kai 5 metai atsiimti investicijas ir u\xc5\xbedirbti, tod\xc4\x97l nauj\xc5\xb3 vaist\xc5\xb3 antkainiai (mar\xc5\xbeos), lyginant su grynai technin\xc4\x97mis pagaminimo s\xc4\x85naudomis, yra auk\xc5\xa1ti._NEWLINE_Kitas, \xc5\xa1iuo metu itin paplit\xc4\x99s b\xc5\xabdas nustatyti vakcin\xc5\xb3 efektyvum\xc4\x85,\xc2\xa0\xe2\x80\x93 nustatant paskiepyt\xc5\xb3 asmen\xc5\xb3 imunin\xc4\x97s sistemos reakcij\xc4\x85 \xc4\xaf skiep\xc4\x85, t. y., i\xc5\xa1matuojant specifini\xc5\xb3 antik\xc5\xabn\xc5\xb3 kiek\xc4\xaf, taip vadinam\xc4\x85 titr\xc4\x85. Tai atliekama paimant kraujo m\xc4\x97gin\xc4\xaf prie\xc5\xa1 skiepijant ir kelet\xc4\x85 savai\xc4\x8di\xc5\xb3 po paskutin\xc4\x97s vakcinos doz\xc4\x97s \xc4\xafskiepijimo ir i\xc5\xa1tiriant, ar po vakcinacijos paskiepyto \xc5\xbemogaus organizme susidar\xc4\x97 antik\xc5\xabn\xc5\xb3. Tyrimai rodo, kad 99 proc.\xc2\xa0\xe2\x80\x93 100 proc. paskiepyt\xc5\xb3 asmen\xc5\xb3 \xc4\xafgyja antik\xc5\xabn\xc5\xb3. Tyrimo metu antik\xc5\xabnai yra laikomi apsauginio imuniteto rodikliu, jei kit\xc5\xb3 tyrim\xc5\xb3 metu nustatoma, koks antik\xc5\xabn\xc5\xb3 kiekis reikalingas, kad \xc5\xbemogus 100% nesusirgt\xc5\xb3._NEWLINE_Bendras \xc5\xa1iais laikais naudojam\xc5\xb3 vakcin\xc5\xb3 apsauginis efektyvumas yra kur kas didesnis, nei daugumos vaist\xc5\xb3 ir svyruoja nuo 60 iki 100 proc., o da\xc5\xbeniausiai siekia 90 proc.\xc2\xa0\xe2\x80\x93 95 proc. Siekiant u\xc5\xbetikrinti maksimal\xc5\xb3 skiep\xc5\xb3 veiksmingum\xc4\x85, paprastai skiepijamos pakartotin\xc4\x97s vakcin\xc5\xb3 doz\xc4\x97s (taip u\xc5\xbetikrinama, kad susidaryt\xc5\xb3 pakankamas kiekis antik\xc5\xabnus gaminan\xc4\x8di\xc5\xb3 B l\xc4\x85steli\xc5\xb3 ir specifini\xc5\xb3 tam nuo ko skiepijama atminties B l\xc4\x85steli\xc5\xb3 kiekis). Pagamint\xc5\xb3 antik\xc5\xabn\xc5\xb3 (dar vadinami G klas\xc4\x97s imunoglobulinais) i\xc5\xa1gyvenimo laikas skai\xc4\x8diuojamas paromis, tod\xc4\x97l, norint tur\xc4\x97ti pakankam\xc4\x85 j\xc5\xb3 kiek\xc4\xaf ir pakankamai ilgai, reikia tur\xc4\x97ti pakankamai B l\xc4\x85steli\xc5\xb3, gaminan\xc4\x8di\xc5\xb3 \xc5\xa1iuos specifinius antik\xc5\xabnus. Specifin\xc4\x97s B atminties l\xc4\x85stel\xc4\x97s i\xc5\xa1lieka apie 20 met\xc5\xb3.\n_START_SECTION_\nKontraindikacijos\n_START_PARAGRAPH_\nPrie\xc5\xa1 skiepijant asmen\xc4\xaf, jo sveikatos b\xc5\xabkl\xc4\x99 privalo patikrinti medicinos darbuotojas. Itin svarbu atsi\xc5\xbevelgti \xc4\xaf individo alergi\xc5\xa1kum\xc4\x85, reakcij\xc4\x85 \xc4\xaf anks\xc4\x8diau darytus skiepus. Imunin\xc4\x97s sistemos lig\xc5\xb3 tikimyb\xc4\x97 reta, be to, apie jas da\xc5\xbeniausiai \xc5\xbeinoma i\xc5\xa1 anksto. Nepageidaujamai reakcijai \xc4\xaf skiepus \xc4\xaftakos gali tur\xc4\x97ti vartojami imunoglobulin\xc5\xb3 turintys preparatai, tod\xc4\x97l apie j\xc5\xb3 vartojim\xc4\x85 b\xc5\xabtina prane\xc5\xa1ti gydytojui. Gyvosiomis vakcinomis negalima skiepyti asmen\xc5\xb3, sergan\xc4\x8di\xc5\xb3 imunin\xc4\x97s sistemos ligomis, kai tetr\xc5\xabksta tam tikr\xc5\xb3 jos element\xc5\xb3 (taip vadinamos imunodeficitin\xc4\x97s b\xc5\xabkl\xc4\x97s, pvz., AIDS). Jei asmuo kar\xc5\xa1\xc4\x8diuoja, skiep\xc4\x85 reik\xc4\x97t\xc5\xb3 atid\xc4\x97ti ir paskiepyti, kai kar\xc5\xa1\xc4\x8diavimas pasibaigs. Alergi\xc5\xa1kum\xc4\x85 reikia suprasti kaip alergij\xc4\x85 skiepo sudedamosioms dalims. Kadangi vakcinos yra baltymin\xc4\x97s kilm\xc4\x97s medikamentai, retais atvejais (hepatito b skiepo atveju 1 i\xc5\xa1 600000 asmen\xc5\xb3) gali pasir\xc4\x97k\xc5\xa1ti greito tipo alergin\xc4\x97 reakcija vadinama anafilaksija. D\xc4\x97l \xc5\xa1ios prie\xc5\xbeasties vakcinos neparduodamos vaistin\xc4\x97se, ir skiepyti negalima nepritaikytose patalpose. Skiepijama tik skiep\xc5\xb3 kabinete, kur turi b\xc5\xabti tinkamai apmokytas personalas ir priemon\xc4\x97s anafilaksijai gydyti. Paprastai, paskiepijus b\xc5\xabtina palaukti 15 min, kol \xc4\xafsitikinama, kad n\xc4\x97ra anafilaksijos. Tuomet paskiepyt\xc4\x85j\xc4\xaf galima i\xc5\xa1leisti i\xc5\xa1 skiep\xc5\xb3 kabineto. L\xc4\x97to tipo alergin\xc4\x97s reakcijos gali b\xc5\xabti kontraindikacija skiepijimui tik jei \xc5\xbemogus alergi\xc5\xa1kas vakcinos sudedamajai daliai ar rizika sveikatai yra didesn\xc4\x97, nei galima \xc5\xbeala nepasikiepijus ir susirgus infekcija, nuo kurios svarstoma skiepytis. Neseniai atlikta klinikini\xc5\xb3 tyrim\xc5\xb3 metaanaliz\xc4\x97 (daugelio klinikini\xc5\xb3 tyrim\xc5\xb3 analiz\xc4\x97 pagal specifinius kriterijus) \xc4\xafrod\xc4\x97, kad vakcinos nesukelia l\xc4\x97tini\xc5\xb3 alergini\xc5\xb3 lig\xc5\xb3, o j\xc5\xb3 teikiama nauda gerokai vir\xc5\xa1ija rizikas, tod\xc4\x97l sirgimas, pvz., atopiniu dermatitu n\xc4\x97ra kontraindikacija skiepytis._NEWLINE_Kontraindikacijomis skiepui nelaikoma: lengva liga ar kar\xc5\xa1\xc4\x8diavimas iki 38 laipsni\xc5\xb3, viduriavimas, ne\xc5\xbeymios kv\xc4\x97pavimo tak\xc5\xb3 ar vir\xc5\xa1kinimo sistemos ligos, nei\xc5\xa1ne\xc5\xa1iotumas, motinos ar kit\xc5\xb3 toje pa\xc4\x8dioje patalpoje gyvenan\xc4\x8di\xc5\xb3 moter\xc5\xb3 n\xc4\x97\xc5\xa1tumas, kontaktas su sergan\xc4\x8diais infekcin\xc4\x97mis ligomis, maitinimas kr\xc5\xabtimi, nespecifin\xc4\x97s alergin\xc4\x97s reakcijos, gimin\xc4\x97je paplitusios alergijos, alergija penicilinui ir kitiems antibiotikams, alergija m\xc4\x97sai ir an\xc4\x8di\xc5\xb3 plunksnoms, diabetas, inkst\xc5\xb3 ligos, ir daugelis kit\xc5\xb3.\n_START_SECTION_\nNepageidaujamos reakcijos \xc4\xaf skiep\xc4\x85\n_START_PARAGRAPH_\nGalimos trys pagrindin\xc4\x97s nepageidaujamos reakcijos \xc4\xaf skiep\xc4\x85: vietin\xc4\x97s (da\xc5\xbeniausiai pasitaikan\xc4\x8dios), sistemin\xc4\x97s (bendrosios) ir alergin\xc4\x97s. Vietin\xc4\x97s nepageidaujamos reakcijos pasirei\xc5\xa1kia gana da\xc5\xbenai vakcinos \xc4\xafskiepijimo vietoje. Jos yra nesunkios ir greitai praeina negydomos. Jas sukelia u\xc5\xbedegimin\xc4\x97 reakcija skiepijimo vietoje. Sistemin\xc4\x97s reakcijos\xc2\xa0\xe2\x80\x93 kar\xc5\xa1\xc4\x8diavimas (da\xc5\xbeniausiai pasirei\xc5\xa1kianti \xc5\xa1io tipo reakcija), silpnumas, raumen\xc5\xb3 skausmai, traukuliai (retai pasitaikanti komplikacija). Kitos sistemin\xc4\x97s reakcijos yra specifin\xc4\x97s ir priklauso nuo konkre\xc4\x8dios vakcinos. \xc5\xa0ios reakcijos gali sutapti su virusine infekcija ir neb\xc5\xabtinai yra reakcija \xc4\xaf skiep\xc4\x85. Alergin\xc4\x97s reakcijos, kilusios d\xc4\x97l skiepo, yra labai retos. Jas gali sukelti antigenas arba bet kuri sud\xc4\x97tin\xc4\x97 vakcininio preparato dalis. Jei asmuo yra alergi\xc5\xa1kas med\xc5\xbeiagoms, kuri\xc5\xb3 n\xc4\x97ra vakcinoje, j\xc4\xaf skiepyti galima. Kadangti nesteroidiniai vaistai nuo u\xc5\xbedegimo ma\xc5\xbeina u\xc5\xbedegim\xc4\x85, jie silpnina atsak\xc4\x85 \xc4\xaf vakcin\xc4\x85 t. y. ma\xc5\xbeina antik\xc5\xabn\xc5\xb3 kiek\xc4\xaf. Tod\xc4\x97l, jei temperat\xc5\xabra po skiepijimo yra iki 38 laipsni\xc5\xb3 bent 24 valandas po skiepo, nesteroidini\xc5\xb3 vaist\xc5\xb3 nuo u\xc5\xbedegimo skirti nerekomenduojama._NEWLINE_Visos galimos nepageidaujamos reakcijos \xc4\xaf skiep\xc4\x85 i\xc5\xa1vardijamos skiepo informaciniame lapelyje. Kadangi skiepijami sveiki \xc5\xbemon\xc4\x97s, nepageidaujamos reakcijos da\xc5\xbenai perd\xc4\x97tai sureik\xc5\xa1minamos, tuo tarpu susirgus, kai skauda ir blogai jau\xc4\x8diamasi, pirma pavartojamas vaistas, o jau po to \xc5\xbei\xc5\xabrima \xc4\xaf nepageidaujamas reakcijas. Cheminiai vaistai da\xc5\xbeniausiai turi gerokai daugiau nepageidaujam\xc5\xb3 reakcij\xc5\xb3 nei vakcinos, ta\xc4\x8diau reikia nepamir\xc5\xa1ti, kad jei vaistas registruotas, galima nauda gerokai vir\xc5\xa1ija galim\xc4\x85 \xc5\xbeal\xc4\x85. Skiep\xc5\xb3 specifika d\xc4\x97l \xc4\xaftariam\xc5\xb3 nepageidaujam\xc5\xb3 reakcij\xc5\xb3 yra ta, kad skiepai vartojami masi\xc5\xa1kai ir pasitaiko atvej\xc5\xb3, kai kas nors nutinka sveikatai tuoj po paskiepijimo. Tokiu atveju labai nesigilinant apkaltinama vakcina, nors sutapimas laike dar nerei\xc5\xa1kia, jog yra prie\xc5\xbeastinis ry\xc5\xa1ys tarp \xc4\xafvykio ir skiepo. Visose Europos S\xc4\x85jungos \xc5\xa1alyse veikia farmakologinio budrumo sistema, kai tokios \xc4\xaftariamos nepageidaujamos reakcijos \xc4\xaf vaist\xc4\x85 yra raportuojamos vaist\xc5\xb3 agent\xc5\xabroms, kaupiama statistika ir lyginama \xc4\xaftariam\xc5\xb3 reakcij\xc5\xb3 statistika su jau \xc5\xbeinoma statistika. Jei neskiepytos grup\xc4\x97s ir skiepytos grup\xc4\x97s duomenys sutampa, vadinasi, prie\xc5\xbeastinio ry\xc5\xa1io su skiepu n\xc4\x97ra. Jei neskiepytoje grup\xc4\x97je \xc4\xaftariama nepageidaujama reakcija pasitaiko re\xc4\x8diau, vadinasi, yra problema. Tokiu atveju CHMP inicijuoja tyrim\xc4\x85 ir vakcinos naudos \xc5\xbealos santykio vertinimo per\xc5\xbei\xc5\xabr\xc4\x85, o raportuotos nepageidaujamos reakcijos kruop\xc5\xa1\xc4\x8diai tiriamos. Jos taip pat gali b\xc5\xabti tiriamos bet kada, kai vaist\xc5\xb3 agent\xc5\xabros nusprend\xc5\xbeia, jog to reikia, Jei nustatomas prie\xc5\xbeastinis ry\xc5\xa1ys su skiepijimu, tokia \xc4\xaftariama nepageidaujama reakcija perkvalifikuojama \xc4\xaf patvirtint\xc4\x85 nepageidaujam\xc4\x85 reakcij\xc4\x85 \xc4\xaf vaist\xc4\x85, ir informacija apie j\xc4\x85 i\xc5\xa1spausdinama vaisto (\xc5\xa1iuo atveju vakcinos) informaciniame lapelyje.\n_START_SECTION_\nGalimos kontroversijos\n_START_PARAGRAPH_\nDa\xc5\xbenai gin\xc4\x8dai tarp vakcinos \xc5\xa1alinink\xc5\xb3 ir prie\xc5\xa1inink\xc5\xb3 kyla d\xc4\x97l neteisingai interpretuojamos \xe2\x80\x9edirbtinio imuniteto\xe2\x80\x9c s\xc4\x85vokos. Neretai \xe2\x80\x9edirbtinis\xe2\x80\x9c imunitetas yra suprantamas kaip svetimas paskiepytojo organizmui. Nat\xc5\xabralus persirgimas liga yra pateikiamas kaip priimtinesnis pasirinkimas, nes tai n\xc4\x97ra \xe2\x80\x9esvetima\xe2\x80\x9c organizmui. Skiepams yra naudojami \xe2\x80\x9enat\xc5\xabral\xc5\xabs\xe2\x80\x9c, tik susilpninti mikroorganizmai arba j\xc5\xb3 fragmentai. Taigi, vakcinos n\xc4\x97ra \xe2\x80\x9enenat\xc5\xabralios\xe2\x80\x9c ar \xe2\x80\x9esvetimos\xe2\x80\x9c \xc5\xbemogaus organizmui, o atvirk\xc5\xa1\xc4\x8diai\xc2\xa0\xe2\x80\x93 nat\xc5\xabraliausios, i\xc5\xa1 medikament\xc5\xb3 arsenalo._NEWLINE_Taip pat kyla klausim\xc5\xb3 d\xc4\x97l vakcinos saugumo skiepijant negaluojant\xc4\xaf ar sergant\xc4\xaf vaik\xc4\x85. Nors geriausia yra skiepyti sveik\xc4\x85 vaik\xc4\x85, \xc4\xafrodyta, jog saugu skiepyti ir sergant\xc4\xaf vaik\xc4\x85. Vakcinos efektyvumui tai \xc4\xaftakos taip pat nedaro. Komplikacijos ar sunkios reakcijos \xc4\xaf skiep\xc4\x85 gali pasitaikyti po pakartotini\xc5\xb3 injekcij\xc5\xb3, ta\xc4\x8diau tokie atvejai\xc2\xa0\xe2\x80\x93 itin reti._NEWLINE_Taip pat teigiama, kad paskiepijus sukeliamas aktyvus \xc4\xafgytas dirbtinis imunitetas yra trumpesnis u\xc5\xbe nat\xc5\xabraliai \xc4\xafgyt\xc4\x85 ir jo tiksli trukm\xc4\x97 ne\xc5\xbeinoma. Reikia suvokti, kad jei vakcina registruota, tai \xc4\xaf \xc5\xa1iuos klausimus jau atsak\xc4\x97 CHMP ir nutar\xc4\x97, kad net jei taip b\xc5\xabt\xc5\xb3, kad \xc4\xafgyto imuniteto trukm\xc4\x97 n\xc4\x97ra \xc5\xbeinoma, ligos rizika yra \xc5\xbeymiai didesn\xc4\x97 u\xc5\xbe teikiam\xc4\x85 \xc5\xbeinom\xc4\x85 vakcinos naud\xc4\x85. Taip pat reikia suprasti, kad, registravus vakcin\xc4\x85, epidemiologiniai ligos paplitimo ir skiep\xc5\xb3 efektyvumo tyrimai t\xc4\x99siami ir, jei paai\xc5\xa1k\xc4\x97t\xc5\xb3, kad po 20 met\xc5\xb3 antik\xc5\xabn\xc5\xb3 titrai tampa per menki, tai b\xc5\xabt\xc5\xb3 rekomenduojama paskiepyti papildoma, taip vadinama stiprinam\xc4\x85ja, doze. Tai gerai \xc5\xbeinoma praktika, kai, pvz., seniai naudojamoms vakcinoms nuo poliomielito, difterijos, stablig\xc4\x97s ir kokliu\xc5\xa1o reikia revakcinuotis kas 10 met\xc5\xb3. \xc5\xa0iuo atveju skiepas yra tai, k\xc4\x85 mes galime padaryti geriausio, kad apsisaugotume nuo ligos ar jos komplikacij\xc5\xb3._NEWLINE_Imunin\xc4\x97 sistema yra per daug sud\xc4\x97tinga, kad galima b\xc5\xabt\xc5\xb3 prognozuoti ir numatyti organizmo atsak\xc4\x85 \xc4\xaf su\xc5\xa1virk\xc5\xa1t\xc4\x85 svetim\xc4\x85 baltym\xc4\x85 kartu su chemin\xc4\x97mis med\xc5\xbeiagomis, kurios pa\xc4\x8dios yra nuodingos. Dirbtinis antigen\xc5\xb3 patekimo kelias yra nenat\xc5\xabralus, nes suk\xc4\x97l\xc4\x97jas nat\xc5\xabraliai patenka per gleivines ar od\xc4\x85 (i\xc5\xa1skyrus hepatito B virus\xc4\x85), tod\xc4\x97l yra apeinama svarbi \xc4\xafgimto imuniteto dalis, kurios l\xc4\x85stel\xc4\x97s tarsi \xe2\x80\x9emoko\xe2\x80\x9c ir paruo\xc5\xa1ia kit\xc4\x85, adaptyvi\xc4\x85 imuniteto grand\xc4\xaf efektyvesniam atsakui. Taigi, poveikis gali b\xc5\xabti arba nepakankamas, arba per stiprus. D\xc4\x97l nuolatinio stimuliavimo gali i\xc5\xa1sivystyti imunin\xc4\x97s sistemos paraly\xc5\xbeius (t. y., tolerancijos b\xc5\xabkl\xc4\x97, kuomet imunin\xc4\x97 sistema daugiau nebeatpa\xc5\xbeins suk\xc4\x97l\xc4\x97jo ir leis jam netrukdomam daugintis). \xc4\xae visus \xc5\xa1iuos \xe2\x80\x9esofistikuotus\xe2\x80\x9c argumentus atsako vaist\xc5\xb3 registracijos procesas\xc2\xa0\xe2\x80\x93 CHMP niekada nerekomenduos registruoti vaisto, jei nors \xc4\xaf vien\xc4\x85 i\xc5\xa1 aik\xc5\xa1\xc4\x8diau i\xc5\xa1vardint\xc5\xb3 argument\xc5\xb3 n\xc4\x97ra atsakymo. Tam ir daromi I, II ir III faz\xc4\x97s klinikiniai tyrimai, kad b\xc5\xabt\xc5\xb3 visi\xc5\xa1kai \xc4\xafsitikinta vakcinos saugumu ir efektyvumu. Taip pat reikia suprasti, kad vakcinos yra baltymin\xc4\x97s kilm\xc4\x97s vaistai, kuriems taikomi specifiniai saugojimo reikalavimai\xc2\xa0\xe2\x80\x93 beveik visos vakcinos turi b\xc5\xabti laikomos +2\xc2\xa0\xe2\x80\x93 +8 laipsni\xc5\xb3 temperat\xc5\xabroje. Tod\xc4\x97l vakcinos veikimas yra ne tik gamintojo, bet ir vartotojo atsakomyb\xc4\x97. D\xc4\x97l \xc5\xa1ios prie\xc5\xbeasties Lietuvoje skiepijim\xc4\x85 reglamentuoja imunoprofilaktikos taisykl\xc4\x97s, o skiepai saugomi ir j\xc5\xb3 laikymo s\xc4\x85lygos dokumentuojamos tik gydymo \xc4\xafstaig\xc5\xb3 skiep\xc5\xb3 kabinetuose, tiekti skiepus leid\xc5\xbeiama tik farmacin\xc4\x97s veiklos licencij\xc4\x85 turin\xc4\x8dioms \xc4\xafmon\xc4\x97ms, sugeban\xc4\x8dioms u\xc5\xbetikrinti skiep\xc5\xb3 \xe2\x80\x9e\xc5\xa1al\xc4\x8dio grandin\xc4\x99\xe2\x80\x9c._NEWLINE_Farmacin\xc4\x97s kompanijos suinteresuotos didesne vakcin\xc5\xb3 pardavimo apyvarta; iki \xc5\xa1iol n\xc4\x97ra atlikta tyrim\xc5\xb3 d\xc4\x97l ilgalaikio vakcin\xc5\xb3 naudojimo saugumo. \xc5\xa0i\xc4\x85 kontroversij\xc4\x85 paneigia vaist\xc5\xb3 registracijos reikalavimai (klinikiams tyrimams atlikti reikalinga gauti leidimus, juos pri\xc5\xbei\xc5\xabri vald\xc5\xbeios suformuoti bioetikos komitetai, o reglamentuoja bioetikos ir tyrim\xc5\xb3 su \xc5\xbemon\xc4\x97mis \xc4\xafstatymai, privalomi visoms ES \xc5\xa1alims nar\xc4\x97ms, tarp j\xc5\xb3 ir Lietuvoje). Klinikiniai tyrimai audituojami vald\xc5\xbeios institucij\xc5\xb3, o bet koks pa\xc5\xbeeidimas gresia tyrimo kompromitacija, t. y., toks tyrimas nebus priimtas vaisto registracijai, tai gresia farmacin\xc4\x97ms kompanijoms did\xc5\xbeiuliais nuostoliais, nes tyrimai skiep\xc5\xb3 srityje trunka daugel\xc4\xaf met\xc5\xb3 ir apima dideles tiriam\xc5\xb3j\xc5\xb3 imtis, t. y., yra labai brang\xc5\xabs. Taip pat kontroversij\xc4\x85 paneigia vaist\xc5\xb3 farmakologinio budrumo teisinis reguliavimas. Jei vaistas registruotas ES, farmakologinis budrumas vykdomas visose ES \xc5\xa1alyse nar\xc4\x97se, ir informacija aktyviai siun\xc4\x8diama Europos vaist\xc5\xb3 agent\xc5\xabros visoms \xc5\xa1alims nar\xc4\x97ms, tarp j\xc5\xb3 ir Lietuvos VVKT. Jei Lietuvoje farmakologinio budrumo sistema b\xc5\xabt\xc5\xb3 netobula, j\xc4\x85 su kaupu kompensuot\xc5\xb3 sen\xc5\xb3j\xc5\xb3 ES \xc5\xa1ali\xc5\xb3 farmakologinis budrumas._NEWLINE_Visi (ir vaikai bei j\xc5\xb3 t\xc4\x97vai) turi teis\xc4\x99 patys apsispr\xc4\x99sti d\xc4\x97l skiepijimo, atsi\xc5\xbevelgdami \xc4\xaf bendr\xc4\x85 vakcinacijos politik\xc4\x85 ir vis\xc4\x85 \xc4\xafmanom\xc4\x85 informacij\xc4\x85 apie vakcinas. Tai pad\xc4\x97s nuspr\xc4\x99sti, kokios vakcinos jienor\xc4\x97t\xc5\xb3 arba nenor\xc4\x97t\xc5\xb3 ir kod\xc4\x97l bei pasirinkti tinkam\xc4\x85 laik\xc4\x85. Visi (ir vaikai bei j\xc5\xb3 t\xc4\x97vai) turi teis\xc4\x99 patys priimti informuot\xc4\x85 apsisprendim\xc4\x85 d\xc4\x97l skiepijimo._NEWLINE_Daugiau apie skiepus galite rasti \xc5\xbeemiau pateiktose svetain\xc4\x97se.\n_START_SECTION_\nLiterat\xc5\xabra\n_START_PARAGRAPH_\nVytautas Usonis. Vakcinos ir skiepijimas. Homo Liber, Vilnius, 2010'